RĂSPUNDEREA MAGISTRAŢILOR ÎN STATE MEMBRE ALE          UNIUNII EUROPENE

ABSTRACT

Problema răspunderii magistraţilor este o piatră unghiulară a reformei justiţiei, constituind subiectul mai multor dezbateri. Magistratul este un funcţionar al statului, care acţionează în domeniul judiciar. Judecătorii au ca misiune interpretarea şi aplicarea legii în diverse cauze. Procurorii apără interesul public.

Ceea ce se reproşează magistraţilor, care sunt supuşi anumitor forme de răspundere (civilă, penală, disciplinară), este faptul că nu răspund în caz de greşeală personală în administrarea serviciului public al justiţiei, răspunderea magistraţilor fiind înlocuită de răspunderea statului. 

În continuare, prezentăm consideraţii privind sistemul răspunderii magistraţilor din state membre ale Uniunii Europene: Franţa, Germania, Italia, Belgia, Spania, Suedia, comparativ cu sistemul românesc descris în introducere.  

INTRODUCERE
În România
, sistemul de răspundere a magistraţilor este următorul:

a. Pentru comiterea de infracţiuni în cursul soluţionării unui proces, magistraţii răspund ca orice persoană (ex. pentru fals sau pentru corupţie – sunt deja magistraţi cercetaţi/condamnaţi pentru infracţiuni din aceste categorii). Aceasta înseamnă un proces obişnuit: dosar la parchet, judecată penală, eliminare din sistem ca urmare a condamnării. 

Dispoziţii speciale sunt doar cele din  art. 95 al Legii nr. 303/2004 :

(1) Judecătorii, procurorii şi magistraţii-asistenţi pot fi perchezitionaţi, reţinuţi sau arestaţi preventiv numai cu încuviinţarea secţiilor CSM.  
(2) În caz de infracţiune flagrantă, judecătorii, procurorii şi       magistraţii-asistenţi pot fi reţinuţi şi supuşi percheziţiei potrivit legii, CSM fiind informat de îndată de organul care a dispus reţinerea sau percheziţia. 
b. Pentru comiterea unei abateri disciplinare:

Conform art. 99 din Legea nr. 303/2004 sunt abateri disciplinare:
a) încălcarea prevederilor legale referitoare la declaraţiile de avere, declaraţiile de interese, incompatibilităţi şi interdicţii privind judecătorii şi procurorii;  
b) intervenţiile pentru soluţionarea unor cereri, pretinderea sau acceptarea rezolvării intereselor personale sau ale membrilor familiei ori ale altor persoane, altfel decât în limita cadrului legal reglementat pentru toţi cetăţenii, precum şi imixtiunea în activitatea altui judecător sau procuror; 
c) desfăşurarea de activităţi publice cu caracter politic sau manifestarea convingerilor politice în exercitarea atribuţiilor de serviciu; 
d) nerespectarea secretului deliberării sau a confidenţialităţii lucrărilor care au acest caracter; 
e) nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor;
f) refuzul nejustificat de a primi la dosar cererile, concluziile, memoriile sau actele depuse de părţile din proces; 
g) refuzul nejustificat de a îndeplini o îndatorire de serviciu;
h) exercitarea funcţiei cu rea-credinţă sau gravă neglijenţă, dacă fapta nu constituie infracţiune; 
i) efectuarea cu întârziere a lucrărilor, din motive imputabile; 
j) absenţele nemotivate de la serviciu, în mod repetat;  
k) atitudinea nedemnă în timpul exercitării atribuţiilor de serviciu faţă de colegi, avocaţi, experţi, martori sau justiţiabili; 
l) neîndeplinirea obligaţiei privind transferarea normei de bază la instanţa sau parchetul la care funcţionează;
m) nerespectarea dispoziţiilor privind distribuirea aleatorie a cauzelor;
n) participarea directă sau prin persoane interpuse la jocurile de tip piramidal, jocuri de noroc sau sisteme de investiţii pentru care nu este asigurată transparenţa fondurilor în condiţiile legii.

Sancţiunile se aplică de secţiile CSM, şi conform art. 100 acestea pot fi: 
a) avertismentul; 
b) diminuarea indemnizaţiei de încadrare lunare brute cu până la 15% pe o perioadă de la o lună la 3 luni; 
c) mutarea disciplinară pentru o perioadă de la o lună la 3 luni la o instanţă sau la un parchet situate în circumscripţia aceleiaşi curţi de apel ori în circumscripţia aceluiaşi parchet de pe lângă aceasta; 
d) excluderea din magistratură.

c. Pentru erori judiciare comise (art. 96 din Legea nr. 303/2004 şi    art.  504-507 C.pr.pen.)
c.1. în penal: sunt două situaţii când persoanele au dreptul la despăgubiri:

- cel care a fost condamnat definitiv pe nedrept şi în urma unei hotărâri în rejudecare (prin revizuire) a fost achitat definitiv;


- cel care a fost arestat/deţinut sau i s-a interzis să părăsească ţara/localitatea are dreptul la despăgubiri numai dacă ilegalitatea măsurii s-a stabilit de un procuror (ex. a primit suspendarea urmăririi penale sau încetarea urmăririi penale) sau judecător (ex. l-a considerat nevinovat).
Pesoana în cauză/moştenitorii acţionează statul în judecată prin Ministerul Finanţelor în termen de 18 luni, care va plăti o sumă de bani sau o rentă viageră. Acţiunea în regres a statului e obligatorie: banii trebuie recuperaţi de la magistrat/altă persoană generatoare de daune (ex. poliţist care a forţat mărturia unui martor vital, grefier care a sustras o probă importantă), dacă a acţionat cu rea-credinţă sau gravă neglijenţă.  

c.2. în civil: dacă s-a dat o hotărâre, care a rămas definitivă dar constituie o eroare, mai întâi trebuie să se obţină o hotărâre de condamnare a judecătorului pentru comiterea unei infracţiuni sau de sancţionare a lui de către CSM pentru comiterea unei abateri disciplinare, pentru o faptă care a generat acea eroare (de ex. sustragerea unor acte din dosar, neanalizarea unor probe definitorii precum cea ADN); apoi se introduce o acţiune de către justiţiabilul păgubit contra statului român, reprezentat de Ministerul Finanţelor. 

După ce statul pierde şi despăgubirea e plătită, statul se poate îndrepta cu o acţiune în despăgubiri împotriva judecătorului sau procurorului care, cu rea-credinţă sau gravă neglijenţă, a săvârşit eroarea judiciară cauzatoare de prejudicii. Reaua-credinţă sau grava neglijenţă se vor demonstra în cursul procesului respectiv. Aceste acţiuni trebuie introduse însă în termen de un an.

c.3. Pentru condamnări la CEDO (OG nr. 94/1999, art. 507 C.pr.pen.)

În situaţia în care statul român a fost condamnat de către o instanţă internaţională, acţiunea în regres împotriva aceluia care, cu rea-credinţă sau din gravă neglijenţă, a provocat situaţia generatoare de daune este obligatorie. Aşadar, Ministerul Finanţelor trebuie să deschidă un proces. În acel proces de acţiune în regres trebuie demonstrată reaua-credinţă şi grava neglijenţă.

Nu s-a clarificat cine sau cum se stabileşte aceasta. Juriştii de la Ministerul Finanţelor au cerut CSM să verifice aceasta, însă CSM le-a răspuns că răspunderea patrimonială a magistraţilor vine în contradicţie cu independenţa justiţiei. CSM a mai adăugat că Ministerul Finanţelor trebuie să facă plângere la Parchet.
 FRANŢA
Răspunderea penală
. Magistraţii din Franţa răspund din punct de vedere penal conform dreptului comun. Codul penal prevede două infracţiuni   în ceea ce îi priveşte : corupţia (care este pedepsită mai sever dacă este implicat un judecător) şi denegarea de dreptate.

Răspunderea civilă. Statul despăgubeşte justiţiabilii pentru greşelile grave comise de justiţie. Jurisprudenţa recentă a Curţii de Casaţie a extins domeniul acestei greşeli, definită ca un fapt sau o serie de fapte traducând incapacitatea serviciului public al justiţiei de a îndeplini misiunea cu care a fost învestit.
Este reglementată posibilitatea ca statul să se întoarcă împotriva magistratului pentru a-l face să plătească sumele vărsate de stat (acţiunea în regres). Aceasta nu s-a aplicat însă niciodată. Dacă s-ar fi aplicat, magistraţii ar fi semnat un contract de asigurare şi s-ar fi cerut suportarea acestei cheltuieli de către stat. 
Un regim special permite despăgubirea, fără cercetarea vinovăţiei, a persoanelor care au suportat o detenţie provizorie neurmată de o condamnare.
Răspunderea disciplinară. Principiile privind disciplina sunt conţinute în  jurământul depus de magistraţi la numirea lor în funcţie şi în prevederile statutului lor. 
În generaI, se admite că aceste reguli disciplinare sunt imprecise. În schimb, absenţa garanţiei procedurale este foarte contestată : de exemplu, magistraţii nu pot fi asistaţi de un avocat.  Caracterul imprescriptibil al sancţiunilor disciplinare este considerat, de asemenea, o anomalie a sistemului.

Uneori, aceste prevederi privind disciplina sunt invocate pentru a se interzice judecătorilor să participe la grevă. Dar, deoarece judecătorii consideră că acest drept este constituţional, în ultimii ani au avut loc multe greve, în timpul cărora s-a asigurat un serviciu minim. 
În cauza Outreau s-a ridicat o nouă problemă. S-a propus extinderea răspunderii individuale a magistratului când o hotărâre relevă grave erori de apreciere sau neglijenţă importantă. CSM a sancţionat deja un magistrat care îşi depăşise competenţa într-o manieră grosieră şi sistematică, astfel încât a îndeplinit, în ciuda aparenţelor, un act străin oricărei activităţi jurisdicţionale.
Exceptând aceste cazuri, doar Curtea de Apel poate modifica sentinţa unei judecătorii şi numai Curtea de Casaţie poate schimba decizia unei curţi de apel.  
GERMANIA
Răspunderea disciplinară
. Răspunderea disciplinară este un aspect al răspunderii magistratului pentru modul în care îşi îndeplineşte obligaţiile profesionale. Răspunderea disciplinară ca şi concept nu există decât în corelare cu un sistem care defineşte reguli privind comportamentul şi controlul respectării lor.
Organizarea justiţiei aparţine executivului, respectiv miniştrilor justiţiei. Ei decid în privinţa numirii şi promovării magistraţilor. Organizarea administrării justiţiei este ierarhică. Preşedinţii tribunalelor îndeplinesc simultan funcţii jurisprudenţiale şi de esenţă administrativă, latură a activităţii în cadrul căreia aceştia sunt subordonaţi miniştrilor justiţiei. Un aspect specific al organizării ierarhice este controlul ierarhic şi dreptul disciplinar. 
Conform Constituţiei Germaniei, art. 97, judecătorii sunt independenţi. Această independenţă priveşte însă numai latura jurisprudenţială a activităţii lor, nu şi administrarea justiţiei. Consecinţa este că, pe de o parte, nicio măsură disciplinară nu trebuie să aducă atingere independenţei judecătorului, iar, pe de altă parte, măsurile disciplinare privind aspectele administrative şi cele de ordine externă atribuţiilor profesionale sunt admisibile în limitele enunţate.
Controlul ierarhic implică dreptul şi obligaţia superiorului ierarhic de a controla comportamentul din cadrul şi dinafara exercitării serviciului, de a atenţiona magistratul în cazul unui comportament incorect şi de a aplica, în caz contrar, sancţiuni.

Legea privind statutul judecătorilor se referă în art. 46 la regulile care se aplică tuturor funcţionarilor publici în raport cu cetăţenii, la constituire şi la obligaţia de a se dedica în întregime profesiei şi de a o exercita în mod conştiincios/corect. 
În plus, conform art. 39, judecătorii sunt obligaţi în cadrul şi în afara exercitării serviciului, să nu compromită încrederea în independenţa lor.
Această regulă a câştigat importanţă practică în privinţa activităţilor şi a manifestărilor opiniilor politice. Astfel, intră în concurs obligaţia profesională la moderaţie şi drepturile civice ale judecătorilor, respectiv libertatea de opinie. 
Mai important decât activităţile extrajudiciare ale judecătorilor este controlul ierarhic în viaţa profesională cotidiană.

Instrumentul clasic de control este inspecţia, care are loc în mod periodic. 

O altă formă de exercitare a controlului o reprezintă aşa-numitele „plângeri ierahice”, prin care se poate face plângere la superiorul ierarhic în privinţa comportamentului unui judecător şi se poate cere intervenţia împotriva acestuia.
În sfârşit, superiorul poate interveni din proprie iniţiativă, atunci când există precedent.
Conform art. 26 alin. (2) din Legea privind statutul judecătorilor, controlul ierarhic înglobează dreptul de a atenţiona judecătorul în privinţa exercitării incorecte a funcţiei sale şi de a-l ruga să-şi îndeplinească în mod corect atribuţiile de serviciu.
Dacă aceste mijloace nu sunt suficiente superiorului ierarhic, el poate pronunţa o mustrare (art. 64).

Însă, niciun control ierarhic nu este legitim decât sub rezerva ca el să nu aducă atingere independenţei judecătorului (art. 26 alin. 1).

Dacă un judecător se simte lezat în independenţa sa de o asemenea măsură, el se poate plânge Consiliului de disciplină (art. 26 alin. 3).

Pe lângă măsurile care ţin de controlul ierarhic, există şi alte restricţii, care sunt de competenţa Consiliului de disciplină.

Măsurile pe care acest consiliu le poate dispune sunt:

· schimbarea;
· temporizarea promovărilor (ex. art. 73 alin. 2 din Statutul judecătorilor din Baden-Württemberg);
· amenda (art. 64 alin. 2);

· destituirea (art. 30).

În plus, există posibilitatea unei schimbări de post sau a unei pensionări, nu ca măsură disciplinară, ci dacă faptele dinafara exercitării activităţii profesionale cer o asemenea măsură, pentru a îndepărta o gravă atingere adusă funcţionării justiţiei (art. 31). 
Deoarece competenţa este regională, în fiecare land există câte un Consiliu de disciplină. Conform art. 77, el este compus din judecători numiţi de Comitetul director al Curţii de Apel, pe baza unei liste întocmite în funcţie de propunerile venite din partea corpului de judecători. Există îndoieli privind independenţa şi imparţialitatea acestui tip de instanţă în sensul art. 6 din CEDO. Cu excepţia acestei imperfecţiuni, această instanţă profesională este o instituţie exemplară pentru protejarea independenţei judecătorilor. 
Reglementările privind funcţionarii sunt aplicabile în mod analog nu numai în ceea ce priveşte dreptul disciplinar material, ci şi în ceea ce priveşte dreptul disciplinar formal. Or, principiul independenţei judecătorului are consecinţe extinse şi în dreptul disciplinar
.
a) Dreptul disciplinar material reglementează răspunderea judecătorului în privinţa respectării atribuţiilor de serviciu. Măsurile disciplinare sunt orientate, în funcţie de natura lor, către menţinerea ordinii şi integrităţii în rândul ordinului profesional şi către obligarea persoanei supuse autorităţii disciplinare la îndeplinirea corectă a îndatoririlor sale. Conform principiului general al dreptului disciplinar, există o abatere disciplinară atunci când judecătorul îşi îndeplineşte eronat obligaţiile care îi incumbă. Obligaţiile judecătorului derivă din obligaţiile impuse în special acestui ordin profesional şi din aplicarea analogă a obligaţiilor generale din dreptul funcţiei publice. Există particularităţi legale privind răspunderea disciplinară pentru conduita din cadrul exercitării activităţii judecătoreşti. Poziţia judecătorului caracterizată de independenţa sa nu permite luarea unor măsuri disciplinare nelimitate. Pentru luarea măsurilor disciplinare faţă de judecător în privinţa abaterilor din timpul exercitării activităţii judecătoreşti există restricţii care sunt aplicabile măsurilor de control ierarhic, conform art. 26 din Legea germană privind statutul magistraţilor. Potrivit acestora, o abatere poate fi sancţionată disciplinar o singură dată în măsura în care ea priveşte forma contrară din punct de vedere exterior a unei legi de executare a actelor îndeplinite de un judecător. În această privinţă, este vorba de acte judiciare care nu fac parte din domeniul central al independenţei judecătorului, conform art. 97 alin. (1) GG. Printre acestea se numără în special absenţa punctualităţii sau nerespectarea termenelor şi întâlnirilor, care se situează în afara puterii discreţionare a judecătorului. Totuşi, şi conţinutul unei hotărâri poate constitui obiectul unei proceduri disciplinare, atunci când judecătorul este pasibil de pedeapsă pentru aplicarea voluntar incorectă a dreptului.
Obligaţiile speciale ale judecătorului derivă din dispoziţiile art. 38 şi urm. din Legea germană privind statutul magistraţilor (DriG). Astfel, el trebuie să se comporte în timpul şi în afara exercitării atribuţiilor sale, ca şi în timpul unei activităţi politice, într-o asemenea manieră încât încrederea în independenţa sa să nu fie compromisă (art. 39  DriG). Or, un comportament în afara exercitării atribuţiilor nu este numai o abatere disciplinară, dacă este, potrivit situaţiei din cazul individual, în special susceptibilă a aduce o atingere gravă respectului şi încrederii în funcţia judecătorului sau reputaţiei magistraturii.

O abatere disciplinară necesită, pe lângă încălcarea materială a unei obligaţii, un comportament greşit al judecătorului. O abatere poate fi voluntară sau involuntară.
b) În privinţa răspunderii disciplinare a judecătorilor, legile disciplinare ale Republicii federale, respectiv ale statelor federate sunt aplicabile în mod analog în măsura în care dispoziţiile regulamentare sunt compatibile cu statutul juridic special al judecătorului. Competenţa disciplinară este exercitată de superiorii ierarhici, precum şi de instanţele disciplinare ale magistraturii Republicii federale şi ale statelor federate.     

Competenţa disciplinară este împărţită între puterea executivă şi puterea judecătorească. Superiorul ierarhic poate să pronunţe doar o sancţiune disciplinară sub forma unui avertisment; pentru protejarea independenţei judecătorului, toate celelalte măsuri disciplinare sunt rezervate instanţelor disciplinare.
Pentru judecătorii care se află în serviciul Republicii federale, instanţa disciplinară competentă este o cameră specială a Curţii federale de justiţie (Bundesgerichtshof). Instanţa disciplinară hotărăşte, fiind compusă dintr-un preşedinte, doi asesori şi doi asesori nepermanenţi. Preşedintele şi asesorii trebuie să facă parte din Curtea federală de justiţie. Ei, ca şi reprezentanţii lor, sunt aleşi de prezidium pe o durată de cinci ani. Asesorii nepermanenţi trebuie să fie judecători numiţi pe viaţă, aparţinând ordinii jurisdicţionale a judecătorului implicat în procedură. În calitate de superiori ierarhici, preşedintele şi vicepreşedinţii nu pot fi membri ai instanţei disciplinare.

Dispoziţii asemănătoare se aplică instanţelor disciplinare ale statelor federate. Instanţele disciplinare sunt alcătuite din trei judecători, iar instanţele disciplinare superioare care sunt competente pentru apelurile împotriva hotărârilor instanţelor disciplinare sunt compuse de regulă din cinci judecători. Instanţa disciplinară a Republicii federale se pronunţă în ultim grad asupra hotărârilor instanţelor disciplinare ale statelor federate.
Ca măsuri disciplinare pot fi aplicate: avertismentul, amenda forfetară, reducerea salariului, retrogradarea şi îndepărtarea din serviciul judiciar. Avertismentul este un blam în formă scrisă. Amenda forfetară poate fi aplicată până la cuantumul unui salariu lunar. Reducerea salariului reprezintă diminuarea fiecărui salariu lunar în proporţie de maxim o cincime, pe o durată până la trei ani. Retrogradarea constă în mutarea într-o altă funcţie judecătorească, cu un salariu de bază final mai mic. Îndepărtarea din serviciu are drept consecinţă pierderea dreptului la salariu şi la pensie, precum şi autorizaţia de a purta titlul. Judecătorilor de la instanţele supreme li se pot  aplica doar următoarele măsuri disciplinare: avertismentul, amenda forfetară,   îndepărtarea din serviciul judiciar.
Atunci când există date suficiente care justifică bănuiala unei abateri disciplinare, superiorul ierarhic are obligaţia de a introduce o procedură disciplinară. Judecătorul trebuie informat neîntârziat de introducerea procedurii disciplinare. Cu această ocazie, trebuie să-i fie notificat ce abatere disciplinară i se reproşează. Totodată, trebuie să-i fie indicat că îi este permis să se pronunţe oral sau în scris sau chiar să nu depună concluzii în ceea ce priveşte cauza şi că se poate folosi în orice moment de un mandatar.  În cazul în care este de aşteptat mai mult decât un avertisment ca măsură disciplinară, superiorul ierarhic introduce pe cale scrisă o acţiune disciplinară în justiţie, pentru care, în principiu, nu trebuie respectat niciun termen. Acţiunea introdusă în instanţă conţine CV-ul personal şi profesional al judecătorului, derularea actuală a procesului, faptele care sunt văzute ca reprezentând o abatere disciplinară, precum şi celelalte fapte şi mijloace de probă care prezintă importanţă în luarea hotărârii. În general, instanţa decide asupra acţiunii în justiţie pe baza unei proceduri orale. Procedura orală este publică. Judecătorul are dreptul de a fi prezent în timpul audierii principale, însă nu există o obligaţie de participare. Instanţa adună dovezile necesare. În timpul audierii sunt aplicabile dispoziţiile Codului de procedură penală german în mod analog în ceea ce priveşte obligaţia de a depune ca martor sau de a redacta un raport de expertiză. Principiul aprecierii suverane a probelor se aplică în deliberare. Datorită situaţiei de probă în ansamblu, instanţa trebuie să examineze dacă este convinsă de vinovăţia judecătorului.

Răspunderea civilă. Înaintea oricărei răspunderi a judecătorului există răspunderea statului.
Confrom art. 34 din Constituţia Germaniei:
Dacă o persoană aflată în exercitarea unei funcţii publice nu îşi îndeplineşte corespunzător atribuţiile faţă de o terţă persoană, răspunderea revine în principiu statului sau persoanei juridice de drept public unde este angajată persoana, sub rezerva acţiunii judecătoreşti în caz de intenţie sau de neglijenţă gravă. 
Astfel, judecătorii nu sunt responsabili direct faţă de persoanele lezate de greşelile lor, ci pe calea acţiunii judecătoreşti în raport cu statul. 
Răspunderea civilă poate exista pentru un judecător din cauza a două tipuri de greşeli.
Primul tip îl reprezintă greşelile şi neglijenţele cotidiene de orice natură dinafara hotărârilor – ca, de exemplu, omiterea unui termen sau uitarea unui dosar.

Al doilea tip îl reprezintă cazurile de aplicare greşită a dreptului.

Hotărârile judecătoreşti din toate domeniile pot să cauzeze celor care pierd procesul daune materiale şi imateriale. Responsabil pentru aceste daune nu este în primul rând judecătorul care aplică o lege, ci ordinea juridică ale cărei legi conţin consecinţele juridice exprimate în hotărâre.
Conform Codului civil german, art. 839:

(1)   Orice funcționar care, intenționat sau din neglijență, nu își îndeplinește obligațiile impuse de sarcinile sale față de un terț este obligat să îl despăgubească pe terț pentru dauna astfel rezultată. Dacă nu se poate reproșa funcționarului decât neglijența, acesta va fi ținut răspunzător pentru prejudiciul cauzat numai dacă persoana vătămată nu poate obține despăgubirea în alt mod. 

(2)   Orice funcționar care, în cadrul adoptării unei decizii într‑o cauză, nu își îndeplinește obligațiile impuse de sarcinile sale nu este responsabil de prejudiciul rezultat decât dacă această încălcare constituie o infracțiune. Această dispoziție nu este aplicabilă în caz de refuz sau de întârziere nelegale din partea funcționarului în exercitarea funcției sale. 

(3)   Nu există obligație de reparare atunci când persoana vătămată a omis, intenționat sau din neglijență, să ia măsuri legale de prevenire a apariției prejudiciului. 

Astfel, există o răspundere a judecătorului pentru conţinutul hotărârilor sale numai cu condiţia ca, în ciuda oricărei libertăţi de interpretare, ele să nu fie deloc justificabile.
Această restricţie nu se aplică decât pentru conţinutul hotărârilor înseşi şi pentru conducerea procesului. Pentru celelalte activităţi profesionale ale sale, dinafara jurisprudenţei, judecătorul nu se bucură de acest privilegiu. În aceste circumstanţe, el este responsabil ca orice alt funcţionar pentru prejudiciile cauzate de el cu intenţie sau din neglijenţă. În cazul concret, delimitarea poate fi destul de dificilă.
Decizia privind răspunderea civilă a judecătorului pentru conducerea procesului şi conţinutul hotărârii sale este plasată în Germania în domeniul dreptului penal. 
Conform art. 34 din Constituţia Germaniei (GG), statul este unicul responsabil faţă de terţi atunci când este produs un prejudiciu altei persoane din vina magistratului. Totuşi, în ceea ce priveşte condiţiile şi extinderea, răspunderea statului se realizează conform art. 839 din Codul civil german (BGB). Statul nu este deci singurul responsabil în măsura în care judecătorul însuşi ar fi responsabil conform art. 839 BGB, fără ca prevederea art. 34 din GG să transfere responsabilitatea. Exerciţiul dreptului de a obţine repararea prejudiciului cauzat de autoritatea publică aparţine jurisdicţiei civile. Tribunalul regional german (Landgericht) are o competenţă de atribuire
.
În anumite condiţii, statul, care trebuie să plătească daune-interese terţului, poate intenta acţiune împotriva judecătorului. Astfel, acest caz ţine de jurisdicţia civilă.
Judecătorul trebuie să repare dauna pe care a suferit-o statul-angajator ale cărui obligaţii şi le asumă şi care rezultă din încălcarea voluntară sau din gravă imprudenţă a unei obligaţii în exercitarea atribuţiilor sale.

Atunci când judecătorul îşi încalcă obligaţia de serviciu într-o hotărâre în cadrul unui proces, el nu este obligat să repare prejudiciul cauzat, decât atunci când încălcarea obligaţiei constituie infracţiune (art. 839 alin. 2 teza 1 BGB). Aceasta nu se aplică în cazul unui refuz sau a unei întârzieri abuzive în exercitarea funcţiei. Această reglementare descrisă ca privilegiul judecătorului are ca scop protejarea independenţei judiciare şi îndeosebi garantarea securităţii juridice şi protejarea ordinii publice. Independenţa judiciară semnifică faptul că judecătorul, în interesul libertăţii sale interne şi al imparţialităţii sale, nu trebuie să se teamă că i-ar fi reproşat comportamentul său. În plus, acest fapt ar fi incompatibil cu autoritatea de lucru judecat, dacă drepturile la despăgubire ar putea fi fondate pe o simplă inexactitate pretinsă a unei hotărâri şi această hotărâre ar putea fi deci nu numai supusă unei revizuiri de către un alt judecător, prin căile de atac prevăzute de dreptul procedural comun, ci şi unei acţiuni în justiţie pentru un act ilicit. De aceea, toate hotărârile judecătoreşti luate în aplicarea normelor juridice materiale pentru o anumită stare de fapt, prin care judecătorii independenţi tranşează o procedură în materie contencioasă sau penală în mod definitiv, potrivit anumitor reguli procedurale, asigurând respectarea dreptului, nu pot constitui a priori obiectul dreptului de a obţine repararea prejudiciului cauzat de puterea publică. Noţiunea de hotărâre trebuie interpretată lato sensu şi cuprinde toate hotărârile judecătoreşti care tind să tranşeze o relaţie procedurală constituită printr-o acţiune în justiţie sau o acţiune publică în condiţiile procesuale principale aplicabile unei hotărâri judecătoreşti şi care sunt susceptibile de autoritate de lucru judecat. Printre aceste hotărâri se numără, de asemenea, toate măsurile care au ca scop obţinerea motivării unei hotărâri în fond. Privilegiul judecătorului nu este aplicabil în ceea ce priveşte hotărârile care nu sunt susceptibile de autoritate de lucru judecat, deci îndeosebi în părţi largi ale domeniului jurisdicţiei graţioase (procedurii necontencioase). 
Există posibilitatea ca judecătorii să încheie o asigurare de răspundere profesională.

Răspunderea penală. Hotărârile judecătoreşti pot verifica, din punct de vedere teoretic, o mulţime de elemente constitutive ale diferitelor infracţiuni. Conform jurisprudenţei germane, toate celelalte infracţiuni sunt subsidiare infracţiunii de aplicare voluntar incorectă a dreptului.
Potrivit art. 339 din Codul penal german, care incriminează drept infracţiune de încălcare a legii fapta unui judecător, a unui alt funcţionar public sau a unui judecător de arbitraj de a încălca legea în desfăşurarea unui proces sau în pronunţarea unei hotărâri judecătoreşti, în favoarea sau în dezavantajul uneia din părţi, aceasta se pedepseşte cu închisoarea de la 1 la 5 ani.
Consecinţa imediată a unei asemenea condamnări este revocarea din funcţie, în virtutea art. 24 din Legea privind statutul magistraţilor:
Dacă un judecător este condamnat de către un tribunal german la o pedeapsă privativă de libertate de cel puţin un an pentru o infracţiune săvârşită cu intenţie, funcţia sa de judecător încetează şi această condamnare este irevocabilă, fără să mai trebuiască o altă hotărâre judecătorească.

Aplicarea voluntar incorectă a dreptului se poate verifica prin dovedirea unei proceduri incorecte – de exemplu, falsificarea unei date într-un dosar, pentru a ascunde o prescripţie cauzată de inactivitatea judecătorului.
Dacă se referă la conţinutul unei hotărâri, infracţiunea se verifică doar dacă hotărârea nu este justificabilă sub niciun aspect.

Condamnările magistraţilor pe motiv de aplicare voluntar incorectă a dreptului nu sunt frecvente, dar totuşi există.
Tribunalele colegiale prezintă o particularitate. Dacă iau o hotărâre prin care membrii lor comit în mod colectiv o aplicare voluntar incorectă a dreptului, o condamnare nu va fi deloc posibilă. În virtutea jurisprudenţei constante, un judecător dintr-un complet nu este vinovat de aplicarea voluntar incorectă a dreptului, dacă a votat împotriva hotărârii incriminate şi dacă a fost pus în minoritate. Or, dacă toţi membrii se referă la secretul deliberării şi refuză să declare conform principiului in dubio pro reo, fiecare dintre ei are dreptul de a fi prezumat nevinovat. În consecinţă, tribunalele colegiale nu pot fi ţinute răspunzătoare pentru hotărârile lor.
Conform definiţiei legale a art. 11 alin. (1) nr. 2 lit. a) din Codul penal german (Stgb), judecătorul este titularul unei funcţii publice, deci se aplică dispoziţiile art. 331 şi urm. din cod. Dintre acestea fac parte infracţiunile privind corupţia, precum şi primirea de cadouri, privind urmărirea penală şi executarea silită a bunurilor unor persoane şi îndeosebi aplicarea voluntar incorectă a dreptului
.
 Conform art. 339 din Codul penal german, judecătorul care în timpul conducerii sau al pronunţării hotărârii dintr-un proces se dovedeşte vinovat de aplicarea voluntar incorectă a dreptului în profitul sau în detrimentul unei părţi este pedepsit cu închisoarea de la unu la cinci ani. În privinţa pedepsei de un an, este cazul unei infracţiuni în lumina definiţiei legale a art. 12 alin. (1) din Codul penal. În cazul unei condamnări penale la pedeapsa cu închisoarea de cel puţin un an, statutul judecătorului încetează automat o dată cu irevocabilitatea hotărârii penale, fără a mai fi necesară o altă hotărâre judecătorească. Noţiunea de litigiu cuprinde toate cauzele pentru rezolvarea cărora prevalează principiile fundamentale ale dreptului şi nu doar consideraţii de oportunitate şi deci ea cuprinde, pe lângă cauzele civile şi penale, şi cauzele de jurisdicţie graţioasă (procedură necontencioasă). Elementul material al infracţiunii poate fi realizat printr-o falsificare a faptelor sau printr-o falsă aplicare a dreptului, care reprezintă o aplicare voluntar incorectă a dreptului în sensul art. 339 din Codul penal. Numai încălcarea dreptului ca infracţiune elementară a atribuţiilor conferite de lege tribunalelor este pasibilă de pedeapsă. Judecătorul săvârşeşte o aplicare voluntar incorectă a dreptului atunci când se depărtează conştient şi în mod grav de drept şi de lege. Simplul fapt că o hotărâre este nejustificată nu îndeplineşte deci în mod necesar elementul constitutiv al infracţiunii. Garanţia independenţei judecătorului obligă la a nu lărgi elementul constitutiv al infracţiunii într-un mod inadecvat. În plus, trebuie evitat ca acest aspect al hotărârilor având autoritate de lucru judecat să fie reexaminate în ceea ce priveşte fundamentarea lor. Atunci când o falsă hotărâre este fondată pe aplicarea voluntar incorectă a dreptului, judecătorul este responsabil faţă de stat pentru prejudiciul cauzat. 
ITALIA
Tratarea răspunderii disciplinare a magistraţilor din Italia prezintă o importanţă deosebită datorită situaţiei tranziţiei de la vechiul la noul sistem, desemnat de contrareforma judecătorească
.

Deontologia şi răspunderea disciplinară a magistraţilor poate fi abordată sub două aspecte: pe de o parte, obligaţiile judecătorilor şi procurorilor în sensul lor abstract; pe de altă parte, reacţia sistemului în caz de nerespectare a acestor obligaţii.
Răspunderea magistraţilor se împarte în răspundere: disciplinară, civilă şi penală.

Răspunderea disciplinară. Până la realizarea reformei, sistemul italian nu a reglementat abaterile disciplinare. Legea nr. 311 din 31 mai 1946,       art. 18, defineşte abaterea disciplinară drept comportamentul magistratului care nu îşi respectă obligaţiile profesionale sau are în timpul serviciului sau înafara exercitării serviciului o conduită care îl face nedemn de încredere şi poziţia ocupată sau compromite prestigiul organizării judecătoreşti. Definiţia amplă acordă judecătorului disciplinar o largă putere discreţionară în a stabili faptele care constituie abateri disciplinare, în baza standardelor generale prevăzute de art. 18 (încrederea şi consideraţia concetăţenilor sau prestigiul sistemului judiciar).
Sancţiunile disciplinare prevăzute de prezentul sistem sunt: 
a) avertismentul: constă în înştiinţarea în scris a abaterii şi solicitarea ca magistratul să-şi reia îndatoririle de serviciu;

b) mustrarea: condamnarea formală a abaterii descoperite;

c) retrogradarea în serviciu pe pe perioadă până la doi ani pentru progresia până la următorul pas din cariera magistratului;

d) mutarea: încetarea definitivă a oricărei activităţi judecătoreşti, dacă nu i se pot acorda atribuţii judecătoreşti  într-un alt post;
e) destituirea: la fel ca şi mutarea, dar rezultând dintr-o hotărâre definitivă într-o cauză penală, dacă faptele reale sunt considerate grave.
Mustrarea şi retrogradarea pot fi însoţite de transferul într-o altă funcţie.
Răspunderea civilă. Răspunderea civilă a judecătorilor şi procurorilor din Italia a fost introdusă prin Legea nr. 117 din 13 aprilie 1988, în urma unui referendum şi priveşte orice comportament sau acte săvârşite în timpul serviciului care au produs un prejudiciu nedrept, săvârşit cu rea-credinţă sau gravă neglijenţă sau prin denegare de dreptate. Aceasta dă persoanei afectate dreptul la acţiune împotriva statului italian; acesta din urmă poate, dacă este considerat responsabil, să ceară despăgubiri de la magistrat. Acţiunea civilă poate fi intentată doar după ce au fost încercate toate căile ordinare de atac împotriva hotărârii şi este supusă unui control preliminar de admisibilitate. Dacă aceasta este regula generală, art. 13 prevede cazurile în care magistratul este responsabil în mod direct pentru prejudiciile cauzate de conduita sa:

· încălcarea legii rezultată dintr-o gravă neglijenţă;
· afirmarea sau negarea unui fapt care în mod indubitabil este negat sau afirmat de actele de procedură;

· adoptarea unor acte care limitează libertatea personală pe lângă cazurile prevăzute de lege sau fără motivare.

Legea defineşte denegarea de dreptate drept situaţia în care, după expirarea termenului legal pentru o acţiune din oficiu, partea a cerut magistratului să hotărască, iar acesta nu se conformează în termen de treizeci de zile (cinci zile pentru actele privind libertatea personală).

Prezentul sistem, în deplinul respect al prevederilor constituţionale care prevăd că magistraţii se supun numai legii, nu sancţionează acţiunea judiciară a magistratului, nici interpretarea pe care acesta o dă legii, cu excepţia situaţiei în care încălcarea gravă a legii se face cu rea-credinţă sau gravă neglijenţă.
Imposibilitatea de a controla conţinutul actelor judiciare din punct de vedere disciplinar a fost afirmată de jurisprudenţă în mod repetat, ca un mijloc de apărare a independenţei magistraţilor în exercitarea atribuţiilor lor.
Totuşi, deşi conţinutul hotărârii judecătoreşti poate să nu atragă răspunderea magistratului, comportamentul său în adoptarea unei anumite hotărâri poate sta la baza atragerii răspunderii civile, dacă sunt întrunite condiţiile prezentate.
Astfel, nu orice hotărâre judecătorească greşită poate atrage răspunderea civilă, ci doar aceea care demonstrează o încălcare gravă şi evidentă a legii, săvârşită cu gravă neglijenţă, sau o soluţie arbitrară dată în interpretarea legii.
Problema răspunderii civile a judecătorilor este reglementată de Legea nr. 117 din 13 aprilie 1988, conform căreia, exceptând ipoteza conduitei magistratului care poate fi considerată un delict, acţiunea în repararea prejudiciului suferit nu poate fi exercitată decât faţă de stat
. 
Instanţa competentă este tribunalul din circumscripţia Curţii de Apel prevăzute la art. 11 din C.p.p. Această instanţă procedează în primul rând la un control al existenţei condiţiilor prealabile pentru introducerea acţiunii.

De obicei, rezultatul unui astfel de control este negativ, tribunalul declarând cererea inadmisibilă, printr-o hotărâre motivată, care poate fi atacată la Curtea de Apel, care la rândul său dă o hotărâre ce poate face obiectul unui recurs.
Din contră, în cazul unui rezultat pozitiv, tribunalul ordonă ca procesul să continue potrivit procedurilor ordinare şi ordonă transmiterea actelor titularilor acţiunii.

Acţiunea poate fi introdusă de orice persoană care a suferit un prejudiciu printr-o denegare de dreptate sau printr-o conduită, printr-un act sau printr-o măsură judiciară săvârşite de magistrat cu dol sau din culpă gravă. Sub acest aspect, art. 2 al legii prevede că, deşi nici activitatea de interpretare a normelor de drept, nici evaluarea faptei şi a dovezilor nu pot antrena răspunderea statului, sunt considarate culpă gravă: 
a) o încălcare a legii, provocată prin gravă neglijenţă;

b) afirmarea, antrenată prin gravă neglijenţă, a unui fapt a cărui existenţă este incontestabil exclusă prin actele de procedură;

c) negarea, cauzată prin gravă neglijenţă, a unui fapt a cărui existenţă rezultă incontestabil din actele de procedură;

d) luarea unei măsuri privind libertatea persoanei în afara cazurilor prevăzute de lege sau fără motivare.
Art. 3 stabileşte că denegarea de dreptate este constituită de refuzul, omiterea sau întârzierea în îndeplinirea atribuţiilor de serviciu ale unui magistrat, atunci când termenul prevăzut de lege pentru îndeplinirea acestui act expirând, partea s-a prezentat la instanţă pentru a obţine măsura şi, fără o  motivare valabilă, s-au scurs treizeci de zile de la data depunerii actelor la grefă. În cazul în care termenul nu este prevăzut, în orice caz trebuie să se scurgă treizeci de zile de la data depunerii actelor la grefa instanţei de la care se cere luarea măsurii.

Termenul de treizeci de zile trebuie prorogat înaintea expirării sale de către preşedintele instanţei, printr-o hotărâre motivată, care trebuie emisă în termen de trei luni de la data depunerii actelor la dosar. Dacă trebuie redactată o hotărâre foarte complexă, preşedintele instanţei poate proroga termenul cu încă trei luni, printr-o altă hotărâre emisă înaintea expirării celei anterioare.  

Atunci când omiterea sau întârzierea nejustificată privesc libertatea personală a pârâtului, termenul prevăzut la alin. (1) se reduce la cinci zile de la data depunerii actelor la dosar şi nu poate fi prorogat.

Cînd omisiunea sau întârzierea nejustificată privesc libertatea personală a pârâtului, termenul prevăzut la alin. (1) se reduce la cinci zile de la data depunerii actelor la dosar, neputând fi prorogat, sau coincide cu ziua în care s-a verificat o situaţie sau s-a scurs un termen care fac incompatibilă menţinerea măsurii restrictive a libertăţii personale.

Existenţa condiţiilor prealabile indicate trebuie dovedită, conform principiilor generale, de cel care intentează acţiunea.

Statul care a despăgubit persoana care a suferit prejudiciul se poate întoarce împotriva magistratului.

Acţiunea trebuie propusă de preşedintele Consiliului de Miniştri, cu excepţia faptelor comise cu dol, iar măsura nu poate excede o treime din salariul anual net, după ce s-au aplicat reţinerile fiscale.
Instanţa competentă este tribunalul din circumscripţia Curţii de Apel prevăzute la art. 11 C.p.p.

În ipoteza în care actul sau măsura sunt considerate un delict, art. 13 din Legea nr. 117/1988 permite persoanei care a suferit prejudiciul să acţioneze direct împotriva magistratului, precum şi împotriva statului, stabilind de asemenea că normele ordinare, chiar şi cele de procedură, se aplică atât în ceea ce priveşte răspunderea cât şi în ceea ce priveşte un eventual regres al statului împotriva magistratului.

În ceea ce priveşte judecătorii, nu există nicio formă de asigurare obligatorie sau publică. Dacă aceştia doresc, pot încheia o poliţă de asigurare în condiţiile prevăzute de Asociaţia Naţională a Magistraţilor.

Marea majoritate a judecătorilor au încheiat această asigurare.
Răspunderea penală. Din punct de vedere penal, magistraţii, ca orice funcţionar public, pot fi condamnaţi pentru orice încălcare a dreptului penal. Prin Legea nr. 420 din 1998 au fost adoptate prevederi speciale privind competenţa teritorială pentru cercetările şi procesele penale în care sunt implicaţi magistraţii, prin care se statuează că, dacă se află în competenţa unei instanţe aflate în circumscripţia Curţii de Apel unde lucrează magistratul, ei sunt mutaţi automat la instanţa de prim grad competentă din vecinătatea circumscripţiei Curţii de Apel. Astfel, a fost prevăzut un mecanism prin care este asigurată nu numai transparenţa în cauzele judecătoreşti în care sunt implicaţi magistraţii, ci este protejată şi libertatea magistraţilor care judecă speţele în care sunt implicaţi colegii lor.
Judecătorii italieni nu beneficiază de nicio imunitate în materie penală
.
Pentru judecători nu este prevăzută nicio jurisdicţie privilegiată; din contră, în scopul de a împiedica faptul ca aceştia să dispună de vreun avantaj derivând din exercitarea atribuţiilor lor şi de relaţiile cu colegii lor pe care aceste funcţii le antrenează, art. 11 din Codul de procedură penală prevede că procesele în care un magistrat joacă rolul persoanei examinate, de acuzat, de victimă sau de persoană lezată de infracţiune nu pot fi tratate de jurisdicţiile aparţinând circumscripţiei Curţii de Apel pe lângă care magistratul îşi exercită atribuţiile sau le-a exercitat la momentul faptei; instrumentarea şi hotărârea asupra lor aparţin competenţei unei alte Curţi de Apel prevăzute de lege.
Nu există prevederi penale speciale privind judecătorii. Conform art. 357 din Codul penal, aceştia sunt consideraţi ca îndeplinind o funcţie publică, deci ei pot fi traşi la răspundere pentru infracţiuni cum ar fi abuzul de funcţii sau corupţia; dacă această corupţie a fost săvârşită în relaţie cu actele judiciare, aceasta implică posibilitatea unei pedepse superioare termenilor art. 319 ter din Codul penal.

Răspunderea pentru durata excesivă a proceselor. Prin            Legea nr. 89/2001 (Legea Pinto) a fost introdus un mijloc prin care se garantează dreptul la o întindere rezonabilă a procesului, astfel cum este prevăzut de   art. 6 alin. (1) din Convenţia Europeană a Drepturilor Omului. Încălcarea acestui drept atrage răspunderea statului pentru prejudiciul pecuniar şi nepecuniar suferit de cetăţean, care are dreptul la o despăgubire echitabilă. Nu toate părţile din proces au dreptul la despăgubire în caz de durată excesivă, ci doar acelea care au suferit un prejudiciu concret, pecuniar sau de altă natură. Acest prejudiciu trebuie să fie dovedit în întregime de persoana care pretinde despăgubirea. 
Pretenţia la despăgubire se judecă de Curtea de Apel potrivit unei proceduri simplificate. Standardele de judecată a duratei excesive sunt prevăzute de lege prin receptarea criteriilor prevăzute în jurisprudenţa Curţii Europene a Drepturilor Omului:

· complexitatea cauzei, care se referă la nevoia de a rezolva probleme complexe de drept sau de probă sau de a susţine şedinţe cu numeroase părţi;

· conduita părţilor, incluzând comportamentul dilatoriu sau obstrucţionismul;

· conduita autorităţilor aflate în justiţie, incluzând autorităţile judiciare sau administrative: proasta funcţionare a instanţelor judecătoreşti ca întreg sau în privinţa magistraţilor individuali, grefieri, consilieri etc. Evaluarea include conduita magistratului individual în soluţionarea dosarului, precum şi probele procedurale sub aspectul lor funcţional. Totuşi, chiar şi în aceste cazuri, durata excesivă a proceselor derivă din conduita magistratului, jurisprudenţa naţională şi europeană statuând clar că această procedură se datorează organizării defectuoase a sistemului judiciar şi este astfel irelevant să se investigheze răspunderile individuale ale judecătorilor şi toate celelalte autorităţi implicate. Astfel, întârzierile derivă din: lipsa personalului judecătoresc şi administrativ; transferul personalului fără o înlocuire imediată; disproporţia dintre personalul judecătoresc şi numărul cauzelor nu exclude răspunderea statului, din moment ce se consideră că acesta ar putea găsi o soluţie prin angajarea mai multor magistraţi sau personal administrativ.
Concluzionând, Legea nr. 89/2001 are ca scop sustragerea de la judecata Curţii Europene a Drepturilor Omului a tuturor cauzelor legate de plata despăgubirilor pentru durata excesivă a procesului sau, cel puţin,  reducerea numărului cauzelor intentate împotriva Italiei la CEDO, care produc cheltuieli şi daune imaginii ţării. Însă, nu s-a făcut nimic de către legiuitor în privinţa cauzelor de întârziere a proceselor, nici în ceea ce priveşte dreptul procedural, nici prin reorganizarea instanţelor judecătoreşti. Nu există nicio încercare de a evita durata excesivă a proceselor, care se consideră a fi de neeludat, iar despăgubirea este considerată suficientă.
Codul deontologic. Asociaţia Italiană Naţională a Magistraţilor a adoptat un Cod deontologic în 1994. Adoptarea a fost impusă de o prevedere specială a legii.
Prevederile Codului deontologic nu sunt de ordin disciplinar, cu excepţia cazului în care există o interferenţă cu prevederile speciale privind abaterile disciplinare. Astfel, prin ea însăşi, o încălcare a regulilor din Codul deontologic nu atrage răspunderea disciplinară sau de altă natură a magistratului.    
Noua organizare judecătorească.  Legea nr. 150/2005, cunoscută drept „reforma justiţiei” sau „reforma judecătorilor”, a schimbat profund prevederile privind răspunderea disciplinară a magistraţilor
.
În solicitarea adresată Guvernului de a adopta decrete de executare, Parlamentul a facilitat obiectivele urmărite în acest sector, prevăzâd o disciplină detaliată şi o descriere a abaterilor disciplinare.

Pe ansamblu, nu au fost aduse multe noutăţi sistemului, dar textul conţine mai multe prevederi care par să limiteze excesiv prerogativele constituţionale ale magistraţilor (precum cele care reglementează abaterile disciplinare în domeniul relaţiilor cu mass media publică).

Abaterile disciplinare sunt descrise în detaliu: în timp ce aceasta poate fi considerată o noutate pozitivă, pe de altă parte limitează competenţa disciplinară de apreciere a judecătorului  şi condiţionează conduita magistratului.
Articolul 1 enumeră îndatoririle magistratului în serviciu: imparţialitatea, corectitudinea, confidenţialitatea, diligenţa, conştiinciozitatea, echilibrul; în general, în timpul serviciului şi în afara acestuia, magistratul trebuie să se abţină de la orice conduită care poate dăuna credibilităţii şi prestigiului său personal sau celui al corpului judecătoresc căruia îi aparţine.

Deşi acestea sunt indiscutabil îndatoriri fundamentale, prevăzute deja în reglementarea anterioară şi în Codul deontologic, articolul precizat nu se referă la independenţa magistraţilor care, după cum a observat CSM în ceea ce priveşte disciplina, nu este un privilegiu, ci o datorie pentru magistratul individual şi o prerogativă a puterii judecătoreşti în ansamblu.
Conform art. 2, nu toate încălcările acestor îndatoriri sunt considerate abateri disciplinare, ci numai acelea care vatămă în mod concret credibilitatea sau prestigiul. Această prevedere, dacă pe de o parte se coroborează cu principiul apărării, constituind astfel o garanţie pentru acuzat, pe de altă parte poate fi influenţată uşor şi condiţionată în aplicarea sa nu atât de mult de conduita reală a magistratului implicat, cât mai degrabă de ecoul şi publicitatea pe care acest unic eveniment le-a avut în mass media publică. După cum a observat Asociaţia Naţională a Magistraţilor, riscul îl constituie crearea unei „discipline a aparenţei”, prin care magistratul nu este judecat potrivit conduitei sale concrete, ci prin valoarea simbolică a apariţiei sale, în special dacă nu există definiţii detaliate ale infracţiunilor din acest domeniu. De asemenea, aceasta poate da naştere unui număr de plângeri împotriva magistratului, nebazate pe adevăr, ci mai degrabă pe concepţia subiectivă a conduitei magistratului.
Articolul 3 descrie amănunţit 29 de cazuri de abateri disciplinare în legătură cu exercitarea atribuţiilor judecătoreşti. Acestea pot fi clasificate ca încălcări privind calitatea actelor judecătoreşti (literele g, h, l, m, cc), infracţiuni privind conduita magistratului în timpul exercitării serviciului şi faţă de alte organe judecătoreşti (literele b, d, e, f, n, o, q, r, s, t), infracţiuni privind încălcarea datoriei de a se abţine de la divulgarea actelor de serviciu şi cele privind încălcarea obligaţiei de confidenţialitate (literele u, v, z, bb).
Ultimele, în special cele prevăzute la litera u, privind divulgarea actelor de serviciu confidenţiale şi încălcarea confidenţialităţii şedinţelor în cazul în care aduc atingere drepturilor persoanelor implicate, necesită o atenţie specială. După cum a observat CSM, această prevedere împiedică un magistrat să se apere dacă, de exemplu, este atacat pe nedrept în profesionalismul sau în persoana sa, prin comunicarea, în respectul datorat prevederilor privind confidenţialitatea, a tuturor informaţiilor necesare pentru restabilirea adevărului.
Mai mult, toate declaraţiile şi interviurile acordate organelor de presă în privinţa şedinţelor care nu sunt închise se sancţionează; în ceea ce-i priveşte pe procurori, nu este permis niciun raport cu organele de presă, în afara cazurilor în care primesc instrucţiuni de la şeful ierarhic. Această ultimă prevedere este strâns legată de ierarhizarea mai generalizată a acuzării publice introdusă de reforma judecătorească: prin aceasta se statuează că şeful procurorilor deţine toate contactele cu presa, personal sau printr-un magistrat delegat, şi că toate informaţiile privind actele funcţiei trebuie atribuite impersonal întregului oficiu; în plus, şeful trebuie să raporteze orice conduită inferiorilor săi, ceea ce contravine acestei prevederi.
Într-un sistem care reglementează urmărirea penală obligatorie, aceasta constituie o încălcare serioasă a dreptului la independenţă, libertatea de exprimare şi libertatea presei. Chiar dacă este necesar să se evite spectacularizarea excesivă a urmăririlor şi căutarea unui consens mediatic nedatorat, este la fel de necesar să se protejeze libertatea de expresie a magistraţilor.
Articolul 4 enumeră 9 cazuri de abateri disciplinare privind conduita     dinafara exercitării funcţiei de magistrat. Acestea variază de la conduita având ca scop profitarea de statutul profesional pentru obţinerea de avantaje de la părţile aflate în proces, până la încălcarea obligaţiei de a comunica orice situaţie de incompatibilitate, la interdicţia de a participa la asociaţii secrete sau partide politice. Litera f) reglementează o abatere specială constând în exprimarea publică a consimţământului sau dezacordul asupra unei acţiuni în justiţie dacă, prin poziţia magistratului sau prin mijloacele prin care se exprimă această opinie, aceasta poate influenţa libertatea de decizie în acel proces. O prevedere stranie, nu numai datorită îndoielilor serioase privind compatibilitatea cu prevederile constituţionale care protejează libertatea de gândire şi exprimare, ci şi experienţa ce nu relevă un tip de magistrat care poate fi intimidat de comentariile sau opiniile colegilor.
Articolul 5 a prevăzut 4 cazuri de abateri disciplinare rezultate dintr-o condamnare penală definitivă.
Articolul 6 enumeră, în ordinea creşterii gravităţii, sancţiunile care ţin de răspunderea disciplinară. Acestea sunt: avertismentul, mustrarea, pierderea funcţiei, pierderea temporară a atribuţiilor permanente sau semipermanente, suspendarea pe o perioadă până la trei luni şi demiterea. Din nou, pentru a limita competenţa de apreciere disciplinară a judecătorului, legea  prevede ce sancţiune poate fi impusă pentru o anumită infracţiune.
Noua acţiune disciplinară. O altă noutate introdusă de noua organizare judecătorească priveşte exercitarea acţiunii disciplinare care din discreţionară devine obligatorie. Articolul 15 acordă Ministerului Justiţiei competenţa de a promova acţiunea disciplinară la cererea Procurorului General de pe lângă Înalta Curte care, la rândul său, are obligaţia de a intenta această acţiune notificând Ministerul şi CSM. Prevederea nu lasă marjă de acţiune Procurorului General care, dacă are de-a face cu o faptă calificabilă ca abatere disciplinară, este forţat să acţioneze în justiţie. Această noutate produce efecte evidente asupra sistemului în ansamblu. Prin acest mecanism, Ministerul Justiţiei dobândeşte o poziţie de supremaţie în raport cu Procurorul General, fiind capabil să forţeze intentarea acţiunii disciplinare printr-o cerere, care poate fi bazată pe simple zvonuri. Dacă Procurorul General ar trebui să menţioneze, în urma cercetării, că acuzatul ar trebui achitat, Ministerul poate face opoziţie sau poate forţa organul disciplinar din CSM să intenteze acţiunea.
Aceasta înseamnă că mecanismul disciplinar este de facto în deplinul control al Guvernului, care este superior din punct de vedere ierarhic atât procurorului (în opoziţie cu prezentul sistem italian, care vede acuzarea publică independentă de puterea executivă) şi secţiei disciplinare din CSM. Astfel, Ministerul Justiţiei devine noul protagonist al acţiunii disciplinare în toate fazele sale.
Asociaţia Naţională a Magistraţilor a exprimat o critică puternică la adresa acestui mecanism, subliniind că acesta va cauza paralizarea întregului sistem, ca o consecinţă a faptului că nu este prevăzută nicio achitare preliminară, cu excepţia cazurilor nefondate. Mai mult, acţiunea obligatorie va copleşi organele de cercetare disciplinară prin multiplicarea procedurilor. Pe de altă parte, acest sistem face ca magistraţii să devină ţinte facile, forţându-i să suporte cercetări disciplinare în privinţa fiecărei acuzaţii, indiferent cât de absurdă. Aceasta va pune presiune asupra întregului sistem judiciar, conducând la un conformism şi la o birocratizare excesivă a atribuţiilor judecătoreşti, forţând magistraţii să urmărească o corectitudine formală a actelor lor, mai degrabă decât efectuarea şi pregătirea lor.
De aici transpare pentru magistratul acuzat şi în sfârşit pentru toţi judecătorii o situaţie de securitate diminuată, în care garanţiile pentru o procedură justă şi obiectivă vor fi încetinite progresiv şi în care prerogativele autoguvernării corpului magistraţilor vor fi supuse unei limitări importante de către autoritatea politică. 
În sistemul în vigoare, numai Procurorul General de pe lângă Curtea Supremă de Casaţie sau Ministrul Justiţiei pot promova acţiunea disciplinară
.
Acţiunea disciplinară este exercitată întotdeauna de Procurorul General de pe lângă Curtea Supremă de Casaţie, chiar şi atunci când acţiunea a fost introdusă de Ministrul Justiţiei. Procurorul General este însărcinat cu instrumentarea procedurii potrivit regulilor fostului C.p.p. (care se aplică, de asemenea, dezbaterilor).
În urma instrumentării, Procurorul General poate ordona trimiterea în judecată a persoanei supuse examinării sau poate cere achitarea sa.

Secţia disciplinară a CSM hotărăşte asupra cererii Procurorului General (de achitare sau de trimitere în judecată); ea poate hotărî achitarea sau trimiterea persoanei supuse examinării în faţa acestei secţii.

Secţia este formată din vicepreşedintele CSM (care este preşedintele acesteia) şi din cinci membri efectivi plus şase supleanţi aleşi în interiorul său de însuşi CSM.

Ea judecă cu participarea celor şase membri, iar şedinţele sunt publice, cu excepţia cazurilor în care se hotărăşte ca şedinţele să fie închise.
Este posibilă atacarea hotărârilor cu recurs în faţa Camerelor reunite ale Curţii de Casaţie.

Hotărârile Camerei disciplinare pot fi consultate de toate persoanele interesate, iar rezumatele acestor hotărâri (massime) sunt reunite în volumele editate periodic de CSM, care le distribuie tuturor membrilor sistemului judiciar.
Recursurile în casare introduse împotriva acestor hotărâri sunt tratate şi rezolvate în şedinţă publică, potrivit formelor ordinare de publicitate.

Până în prezent, răspunderea disciplinară a magistraţilor ordinari este reglementată de art. 18 din Deceretul legislativ regal nr. 511 din 31 mai 1946, conform căruia orice magistrat care compromite prestigiul ordinii judiciare, care nu îşi îndeplineşte îndatoririle de serviciu sau care, în exercitarea atribuţiilor de serviciu sau în afara exercitării acestora, are o conduită care  nu-l face demn de încrederea sau de consideraţia de care trebuie să se bucure, săvârşeşte o abatere disciplinară.  

Această normă a fost interpretată în sensul că obligaţiile deontologice ale unui magistrat privesc şi viaţa sa privată  şi că o inexactitudine       tehnico-juridică a unei hotărâri adoptate nu poate prin ea însăşi să fie considerată o abatere disciplinară; ea devine astfel doar dacă este rezultatul unui dol sau al unei culpe grave sau a lipsei de atenţie, de aproximaţie, al evaluării insuficiente sau al diligenţei limitate.

Sancţiunile prevăzute în prezent sunt: avertismentul, mustrarea, pierderea vechimii de la şase luni la doi ani, mutarea şi demiterea.

Prin Legea nr. 150 din 25 iulie 2005 privind reforma sistemului judiciar,  Parlamentul a delegat Guvernului sarcina de a adopta în termen de un an decrete legislative care prezintă cazuri tipice de abateri disciplinare săvârşite de magistraţi, sancţiunile corespunzătoare şi procedura pentru aplicarea lor şi care modifică disciplina în domeniul incompatibilităţii, dispensei de serviciu şi transferului din oficiu.

Criteriile pe care Guvernul trebuie să le urmărească în punerea în practică a delegării în materie disciplinară sunt prevăzute în detaliu la punctele 6 şi 7 ale art. 2 din legea menţionată.
BELGIA

 Răspunderea disciplinară. Doctrina belgiană converge asupra ideii că, având în vedere atribuţiile acordate judecătorilor şi procurorilor, cetăţenii au dreptul de a cere ca aceste atribuţii să fie însoţite de o conduită corectă şi imparţială din partea magistraţilor. Aşadar, judecătorii trebuie să fie competenţi, loiali, obiectivi şi discreţi.

În viaţa particulară, judecătorul trebuie să respecte legea şi să se comporte în societate într-o manieră care să nu prejudicieze cetăţenii şi care să nu afecteaze imaginea justiţiei (imparţialitate clară). În afară de respectarea secretului profesional, obligaţia de a păstra discreţia în viaţa particulară trebuie să se manifeste prin reţinerea de a îşi exprima opiniile personale prin declaraţii care ar putea justifica recuzarea în baza suspiciunii de părtinire (prejudecată).
Conform art. 404 din Codul judiciar „(...)cei care nu îşi îndeplinesc atribuţiile pe care sunt obligaţi să le exercite sau care îşi prejudiciază instituţia prin conduita lor, sau care sunt neglijenţi în îndeplinirea atribuţiilor pot fi sancţionaţi disciplinar”.

Conform Legii din 7 februarie 2002, în vigoare din 07/02/2005, acţiunea disciplinară se iniţiază de către conducătorii cărora magistraţii le sunt subordonaţi - preşedintele instanţei sau prim-preşedintele instanţei, procurorul regal sau procurorul general.

Pentru judecători, procedura aplicabilă în cazul răspunderii disciplinare este de natură pur judiciară. Acelaşi lucru este valabil şi pentru procurori, cu excepţia cazurilor în care sancţiunea este impusă de către Monarh, când avem de-a face cu o procedură administrativă.
În ceea ce priveşte instanţa disciplinară, este important să se facă distincţia între judecători şi procurorii publici. În plus, instanţa disciplinară diferă, în funcţie de tipul sancţiunii care se aplică (sancţiuni mai uşoare sau sancţiuni mai aspre).

Astfel, pentru judecători, în cazul sancţiunilor uşoare (avertismente), autoritatea disciplinară este conducătorul instanţei în cadrul căruia îşi desfăşoară activitatea judecătorul în cauză, care încredinţează instrucţia unui alt judecător. În cazul sancţiunilor mai aspre, care sunt împărţite pe categorii - sancţiuni de gradul 1 şi sancţiuni de gradul 2 - şi care sunt  diminuarea remuneraţiei, suspendarea disciplinară şi eliberarea din funcţie,  autoritatea disciplinară este prima secţie a instanţei competente, conform funcţiei exercitate de judecătorul în cauză. De exemplu: Curtea de Apel pentru un judecător de la o instanţă de fond comercială, Curtea de Casaţie pentru un judecător de la Curtea de Apel sau de la Curtea de Casaţie.

 Pentru procurorii publici, procedura este următoarea: în cazul sancţiunilor mai uşoare (avertismente), autoritatea disciplinară este şeful serviciului. Şi în acest caz, instrucţia se încredinţează altei persoane. Dacă şeful serviciului decide că sunt necesare sancţiuni mai severe, dosarul se înaintează Consiliului naţional de disciplină, care soluţionează cauza. In cazul unor sancţiuni mai severe (de gradul 1), are competenţă şeful unui serviciu superior (de la Curtea de Apel etc.). Sancţiunile cele mai severe (de gradul 2) sunt aplicate de către Monarh. 
 Magistratului îi este permis să îşi susţină cauza şi să prezinte argumente şi poate fi asistat de către o persoană aleasă de el (avocat, judecător, profesor etc.). Judecătorii pot ataca decizia la Colegiul judecătorilor. Procurorii publici beneficiază de posibilitatea de a ataca decizia la conducătorul serviciului de la nivelul superior, cu excepţia sancţiunilor mai severe, de gradul 2, care sunt de competenţa Monarhului, împotriva cărora, dată fiind natura lor administrativă, se poate face contestaţie la Consiliul de Stat.
Abuzul de putere comis de un judecător sau de un procuror poate atrage o sancţiune disciplinară, şi în acest caz procedura desfăşurându-se tot la Curtea de Casaţie.
Consiliul disciplinar naţional, care emite doar opinii consultative (care nu sunt obligatorii), garantează într-un fel unitatea jurisprudenţei în această materie şi astfel oferă garanţii împotriva deciziilor arbitrare.

În ceea ce priveşte consecinţele aplicării unei sancţiuni disciplinare, în cazuri grave, cariera judecătorului se poate încheia. Ca regulă generală, fiecare sancţiune disciplinară trebuie raportată Comisiei de numiri a Consiliul Judiciar Superior, care prezintă ministrului candidatul pe care îl consideră adecvat pentru o anumită funcţie.

Abaterile comise de către judecători în exerciţiul funcţiei le afectează evaluarea profesională, ceea ce constituie o problemă în măsura în care o evaluare negativă duce automat la pierderea măririi salariului.

Răspunderea penală. Conform prevederilor art. 10 şi 13 din Constituţie şi ale art. 3 din Codul penal, legile penale sunt aplicabile tuturor persoanelor de pe teritoriul Belgiei, deci inclusiv magistraţilor.  În plus, comiterea unei fapte de natură penală de către magistrat, care presupune agajarea răspunderii penale, are întotdeauna ca rezultat şi o acţiune disciplinară, a cărei soluţionare este independentă de decizia luată în procesul penal.
Răspunderea civilă. În această materie este de remarcat că magistraţii beneficiază de o cvasi-imunitate pentru greşelile sau neglijenţele comise în exerciţiul funcţiei, aceştia fiind consideraţi organe ale statului, ceea ce presupune responsabilitatea statului, care este dator să asigure respectarea obligaţiei generale de prudenţă în acţiunea organelor sale constitutive.  
Singura acţiune civilă care poate fi iniţiată împotriva unui judecător este „prise à partie”
,  care are loc la Curtea de Casaţie şi implică fapte de natură frauduloasă comise de către judecători sau procurorii publici în exercitarea atribuţiilor lor profesionale (art.1140. Cod judiciar).
Aceste fapte sunt enumerate limitativ la cazurile următoare
:

1. dacă a fost dovedită săvârşirea unui dol sau fraudă fie în cursul instrumentării cazului, fie în cadrul procesului judiciar;

2. dacă procedura „prise à partie” este expres prevăzută de lege;

3. dacă legea declară judecătorii pasibili de pedeapsa suportării unor daune-interese;

4. dacă există un caz de refuz de justiţie.

În octombrie 2009, Ministrul justiţiei, Stefaan De Clerck, a dat publicităţii un document prin care se propune o noua arhitectură jurisdicţională, care,  pornind de la aceleaşi obiective ca şi reforma globală a peisajului judiciar naţional, la capitolul privind disciplina, deontologia şi evaluarea magistraţilor, propune întărirea rolului şefilor corpurilor jurisdicţionale în scopul de a deveni adevăraţi manageri ai justiţiei, atribuirea contenciosului disciplinar unei instanţe specifice, simplificarea procedurii disciplinare şi reformarea Consiliului naţional de disciplină.

SPANIA


Răspunderea disciplinară a judecătorilor este reglementată prin art.414 – 427 din Legea organică privind puterea judecătorească, iar cea a procurorilor publici prin art. 62 şi urm. din propriul lor statut. În plus, Decretul nr.33/1986, care implementează reglementările privind acţiunea disciplinară împotriva funcţionarilor administraţiei de stat, cuprinde şi domeniul disciplinei în Justiţie. 

În exercitarea funcţiilor lor, magistraţii trebuie să se conformeze următoarelor principii: independenţă, imparţialitate, responsabilitate, loialitate, integritate, decenţă, echitate şi proporţionalitate.

În viaţa particulară, ei trebuie să respecte principiile etice fundamentele şi principiile morale ale societăţii. În orice caz, din anul 1985, când a intrat în vigoare Legea organică a puterii judecătoreşti, conduita judecătorilor în viaţa particulară nu poate, în principiu, să facă obiectul nici unei sancţiuni, cu excepţia cazurilor în care aceasta are un efect direct asupra funcţiei deţinute.

Procedura disciplinară începe ca urmare a unei plângeri înaintate de o persoană privată, de autorităţile publice sau ex officio de către organele de conducere din sistemul judiciar – Consiliu Judiciar General, Camera de guvernare a Curţii Supreme (Tribunal Supremo) sau a Înaltei Curţi Naţionale (Tribunales Superiores de Justicia) şi de preşedinţii acestor curţi. 


Sancţiunile sunt aplicate de către organele de conducere din sistem, în conformitate cu natura sancţiunii. Astfel, Consiliul Judiciar General hotăreşte în cazul sacţiunilor aplicabile unor abateri foarte grave, Comisia de disciplină a Consiliului decide în cazul abaterilor grave, iar conducerea diverselor curţi jurisdicţionale decide asupra sancţiunilor aplicabile magistraţilor din cadrul acestora în cazul unor abateri minore.

Conform art. 423.3 din legea organică, judecătorul care a fost sancţionat disciplinar poate ataca decizia de aplicare a sancţiunii fie pe cale administrativă, la Consiliul Judiciar General, fie pe cale judiciară, la Curtea de Casaţie.

 Sancţiunile prevăzute în lege sunt: avertismentul, amendă de până la      6 000 Euro, transferarea la o altă curte jurisdicţională situată la cel puţin 100 km distanţă, cu interzicerea solicitării unui nou loc de munca pe o perioadă de 1-3 ani, suspendarea din funcţie pentru o perioadă de până la 3 ani şi, în cazul unor abateri deosebit de grave, îndepărtarea din sistem.

Răspunderea penală. Magistraţilor li se aplică prevederile comune, fără ca aceştia să beneficieze de nici un fel de imunitate în cazul comiterii unor fapte de natură penală. 

Răspunderea civilă a magistraţilor poate fi angajată în situaţia în care, în urma neglijenţei grave a acestora în exercitarea atribuţiilor, o persoana suferă o daună. 

Ca regulă generală, magistraţii nu pot fi sancţionaţi ca urmare a conţinutului deciziilor luate. Totuşi unele abateri prevăzute în Secţiunile 417, 418 şi 419 din legea organică sunt direct corelate cu aceste decizii, după cum urmează:

· deciziile nefondate (lipsa absolută şi evidentă a bazei legale);

· utilizarea în deciziile judiciare a unor expresii nepotrivite, extravagante, agresive sau irevenţioase; 

· adoptarea unor decizii care, prin utilizarea abuzivă a legii, conduc la creştere fictivă a sarcinilor în raport cu standardele şi

· o acţiune sau o omisiune care conduce în final la o hotărâre de răspundere civilă, ca urmare a unor abateri în activitatea judiciară. Aceasta ultima situaţie necesită existenţa unei hotărâri definitive intr-un proces civil.

Procedura utilizată este cea prevăzută în Secţiunea 403 din Codul de procedură civilă.

Competenţa jurisdicţională aparţine Secţiei civile a Curţii Supreme, atunci când plângerea este îndreptată împotriva judecătorilor acestei curţi, Înaltelor Curţi Regionale de Justiţie, când plângerea este îndreptată împotriva magistraţilor acestora şi tribunalelor, când plângerea este îndreptată împotriva instanţelor ordinare.

În prezent, în Spania exista o practică generala ca judecătorii să încheie asigurări pentru răspundere civilă. Este semnificativ de subliniat că, pe lângă riscurile acoperite în ceea ce priveşte răspunderea civilă individuală, stricto sensu, de aprox.   600 000 Euro, este cuprins şi riscul ce ar putea decurge dintr-o sancţiune disciplinară
.

SUEDIA

Răspunderea disciplinară. În Suedia, magistraţii au statut de funcţionari publici, astfel încât o acţiune privind răspunderea disciplinară poate fi iniţiată numai de autoritatea angajatoare, de Cancelarul Justiţiei sau de Ombudsman-ul parlamentar.

Organismul competent în materie este Comisia naţională de disciplină (Statene ansvarsnamnd) , care este compusă dintr-un preşedinte, un vice-preşedinte, trei membri şi un secretar. Deciziile se iau după prezentarea unui raport al cazului, iar împotriva acestora se poate face apel la instanţa administrativă.

În cazul în care se constată neglijenţe grave şi repetate în serviciu sau comiterea unei infracţiuni în exercitarea atribuţiilor profesionale, se vor aplica şi sancţiuni disciplinare.  Comiterea unei infracţiuni în viaţa privată poate conduce, de asemenea, la sancţiuni disciplinare.

Sancţiunile prevăzute de lege pentru comiterea unei abateri disciplinare sunt: avertismentul, reducerea salariului, demiterea şi aplicarea procedurii de impeachment.
Independenţa magistraţilor în ceea ce priveşte exercitarea atribuţiilor profesionale este garantată prin Constituţie, astfel încât este imposibilă o acţiune disciplinară împotriva unui magistrat ca urmare a conţinutului sau consecinţelor deciziilor adoptate.

Răspunderea penală.  Magistraţii nu se bucură de niciun fel de imunitate.

Potrivit Capitolului 2, Secţiunea 2 din Codul de procedură penală, curţile de apel sunt cele care au competenţa de a judeca, ca şi primă instanţă, infracţiunile comise de judecătorii de la instanţe de nivel inferior în exercitarea atribuţiilor specifice.

Curtea Supremă funcţionează ca forum privilegiatum pentru judecarea infracţiunilor comise în exercitarea atribuţiilor oficiale de către judecătorii de la Curtea Supremă, Curtea Administrativă Supremă şi judecătorii curţilor de apel.

Numai Procurorul general poate susţine asemenea acţiuni, iar cele care se referă la judecătorii Curţii Supreme şi ai Curţii Administrative Supreme pot fi susţinute de Ombudsman-ul parlamentar sau de Cancelarul Justiţiei.
Răspunderea civilă. Potrivit lui Tort
 Liability Act (TLA), 1972, toţi angajatorii, inclusiv statul, sunt responsabili pentru actele angajaţilor lor, aceasta fiind regula general aplicabilă. Astfel, conform Capitolului 3, Secţiunea 2, statul şi municipalităţile răspund civil pentru angajaţi sau alţi reprezentanţi ai lor, dacă s-a stabilit că au fost neregularităţi în exercitarea atribuţiilor agenţiei respective şi dacă oficialul în cauză a acţionat în exercitarea funcţiei deţinute. În asemenea situaţii, statul este ţinut să compenseze daunele suferite de o persoană, pierderile materiale sau cele economice.

Conform TLA, răspunderea civilă a angajatului este limitată. Astfel, potrivit Capitolului 4, Secţiunea 1, angajaţii răspund civil pentru daunele produse terţilor în timpul serviciului numai în cazul unor circumstanţe speciale, de exemplu, în cazul constatării unei grave neglijenţe. 

Acest tip de răspundere guvernamentală acoperă orice gen de autoritate de stat, inclusiv curţile de justiţie. În cazul Curţii Supreme şi al Curţii Supreme Administrative, nu sunt acceptate plângeri bazate pe nereguli comise de aceste curţi decât dacă decizia în cauză a fost anulată (Capitolul 3, Secţiunea 7 din TLA). Pe cale de consecinţă, răspunderea civilă pentru neregulile comise de aceste instanţe survine numai în cazuri excepţionale.

În ceea ce priveşte competenţa, solicitările de angajare a răspunderii civile a unei instanţe de judecată sau a unui judecător se bucură de acelaşi forum privilegiatum ca şi în cazul răspunderii penale. Astfel, dacă plângerea se referă la o neregulă comisă de un judecător într-o curte districtuală, aceasta trebuie depusă la curtea de apel, ca şi primă instanţă. Justiţiabilul poate, de asemenea, să depună o plângere împotriva statului, la Cancelarul Justiţiei.

În procesul de stabilire în ce măsură o decizie sau un act este incorect în sensul prevederilor TLA, conceptul de neregulă este determinat de caracterul particular al activităţii publice în cauză. Publicul este îndreptăţit să se aştepte la o rezolvare legală, judicioasă şi minuţioasă a problemelor aduse în faţa autorităţilor. Dacă un oficial nu îndeplineşte aceste criterii, cel vătămat este îndreptăţit să fie despăgubit, indiferent care ar fi cauza care a generat această situaţie. Problema care se pune, din punct de vedere civil, nu este în ce măsură oficialul în cauză este responsabil pentru orice fel de comportament necorespunzător, ci măsura în care victima trebuie să fie protejată faţă de consecinţele apărute ca urmare a acestui comportament necorespunzător. Conceptul obiectiv de neglijenţă este aplicabil în materia răspunderii guvernamentale ori de câte ori cetăţeanul este îndreptăţit la un anumit comportament legitim din partea autorităţilor.

În Suedia nu există asigurări speciale de răspundere civilă pentru judecători.
� Cristi Danileţ, Despre răspunderea magistraţilor, � HYPERLINK "http://www.juridice.ro/34952/raspunderea-magistratilor.html" ��http://www.juridice.ro/34952/raspunderea-magistratilor.html�


� � HYPERLINK "http://medel.bugiweb.com/usr/resp%20alt.pdf" ��http://medel.bugiweb.com/usr/resp%20alt.pdf�


  � HYPERLINK "http://medel.bugiweb.com/usr/judges%20prosecutors%20liability.pdf" ��http://medel.bugiweb.com/usr/judges%20prosecutors%20liability.pdf�


� � HYPERLINK "http://medel.bugiweb.com/usr/La%20responsabilit%20des%20juges%20allemands%20.pdf" ��http://medel.bugiweb.com/usr/La%20responsabilit%20des%20juges%20allemands%20.pdf�


� � HYPERLINK "http://www.rpcsjue.org/IMG/pdf/reponse_allemagne.pdf" ��http://www.rpcsjue.org/IMG/pdf/reponse_allemagne.pdf�


� � HYPERLINK "http://www.rpcsjue.org/IMG/pdf/reponse_allemagne.pdf" ��http://www.rpcsjue.org/IMG/pdf/reponse_allemagne.pdf�


� � HYPERLINK "http://www.rpcsjue.org/IMG/pdf/reponse_allemagne.pdf" ��http://www.rpcsjue.org/IMG/pdf/reponse_allemagne.pdf�


� � HYPERLINK "http://medel.bugiweb.com/usr/Judiciary%20liability%20italy.pdf" ��http://medel.bugiweb.com/usr/Judiciary%20liability%20italy.pdf�


� � HYPERLINK "http://www.rpcsjue.org/IMG/pdf/reponse_italie_1.pdf" ��http://www.rpcsjue.org/IMG/pdf/reponse_italie_1.pdf�


� � HYPERLINK "http://www.rpcsjue.org/IMG/pdf/reponse_italie_1.pdf" ��http://www.rpcsjue.org/IMG/pdf/reponse_italie_1.pdf�


� � HYPERLINK "http://medel.bugiweb.com/usr/Judiciary%20liability%20italy.pdf" ��http://medel.bugiweb.com/usr/Judiciary%20liability%20italy.pdf�


� � HYPERLINK "http://www.rpcsjue.org/IMG/pdf/reponse_italie_1.pdf" ��http://www.rpcsjue.org/IMG/pdf/reponse_italie_1.pdf�


� REŢEAUA EUROPEANĂ A CONSILIILOR JUDICIARE - Studiu de drept comparat în materia răspunderii disciplinare a magistraţilor, coordonatori dr. Wladimiro DE NUNZIO şi dr. Giuseppe SALMÈ, 2006


� „Prise à partie” este procedura prin care un justiţiabil poate ataca un magistrat ca urmare a  comiterii unui dol, a unei fraude sau a săvîrşirii unei grave greşeli profesionale, în vederea obţinerii unei reparaţii pecuniare.


� G. CANIVET şi J. JOLY-HURARD – La responsabilite des juges


� The Network of the Presidents of the Supreme Judicial Courts of the Member States of the European Union -  http://www.rpcsjue.org/IMG/pdf/reponse_belgique.pdf


� Stefaan de Clerck, Ministre de la Justice, en collaboration avec Paule Somers - Vers une nouvelle architecture de la Justice – Le paysage judiciare 


� REŢEAUA EUROPEANĂ A CONSILIILOR JUDICIARE - Studiu de drept comparat în materia răspunderii disciplinare a magistraţilor, coordonatori dr. Wladimiro DE NUNZIO şi dr. Giuseppe SALMÈ, 2006


� The Network of the Presidents of the Supreme Judicial Courts of the Member States of the European Union -  http://www.rpcsjue.org/IMG/pdf/reponse_espagne_3.pdf


� The Network of the Presidents of the Supreme Judicial Courts of the Member States of the European Union -  http://www.rpcsjue.org/IMG/pdf/reponse_suede.pdf


�“Tort law” reprezintă o serie de prevederi menite sa reglementeze situatiile generatoare de daune civile care nu survin ca urmare a unor obligaţii contractuale -  Wikipedia - http://en.wikipedia.org/wiki/Tort

